’n Inwoner van Heroldsbaai se pa en haar twee seuntjies het die agtjarige seun langs die pad gekry kort nadat sy ma van die krans af gery het.
’n Motor, met vermoedelik ’n ma en haar twee kinders, het Donderdagmiddag omstreeks 12:00 oor die Voëlklip-uitkykpunt naby Heroldsbaai gestort.
“Die seuntjie het gesê ‘My mom is lying in the ocean’. Hy het vir my pa gaan wys waar sy ma afgery het en verduidelik dat sy sussie ook in die kar was. My pa het my toe gebel en gevra om die polisie te bel, want hy kon hulle nie aan die hande kry nie,” vertel Charmaine, wat haar ook na die toneel gehaas het.
“Hy het gesê hy het uit die motor geval. Hy het beserings op sy gesig gehad en hy het gesê sy rug is ook seer.”
Charmaine, haar pa en die kinders was vir ’n ruk op die toneel, tot die polisie laat weet het hulle gaan die liggaam van die ma uit die see haal.
“Aan die klein seuntjie wat ons langs die pad by Voëlklip aangetref het, wat vir my pa gewaai het: Toe ek jou voel bewe het, het my hart in stukke gebreek toe ek die pyn in jou oë sien. Ek het geen woorde nie, maar ek is bly ons het jou gekry toe ons het. Dit sal nooit vir jou die troos bring van jou mamma en sussie nie, maar ek bid vir jou elke sekonde van elke dag.
“Here, beskerm asseblief hierdie seun van dit waardeur hy moes gaan. Hou hom asseblief kalm en veilig,” het Charmaine roerend op Facebook oor die voorval geskryf.